《山左侧小径扪萝入红光寺寺僧尽出独坐赞公房题十韵壁间》
明代·胡应麟

西山四百寺，金银烂蓬岛。红光据绝颠，迥出千岫杪。

香山既穷望，石磴上深杳。奇峰刺天出，势欲截飞鸟。

凭高豁双眸，顿觉宇宙小。危龛贮金粟，亿万恣围绕。

禅堂阒无人，黄叶净于扫。昙花吐优钵，香气达萝茑。

悠然悟尘世，解脱何不早。会当携瓢笠，一息万缘了。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。